钦定古今图书集成/明伦汇编/官常典/第479卷 > 窦泰
## 钦定古今图书集成/明伦汇编/官常典/第479卷 > 窦泰

按《北齐书》本传，“泰字世宁，大安捍殊人也。本出清河
观津。曾祖罗，魏统万镇将，因居北边。父乐，魏末破六
韩拔陵为乱，与镇将杨钧固守，遇害。泰贵，追赠司徒。
初，泰母梦风雷𣊻起，若有雨状，出庭观之，见电光夺
目，驶雨霑洒，寤而惊汗，遂有娠。期而不产，大惧。有巫
曰：‘渡河湔裙，产子必易’。便向水所，忽见一人曰：‘当生
贵子，可徙而南’。”泰母从之。俄而生泰。及长，善骑射，有
勇略。泰父兄战殁于镇，泰身负骸骨归尔朱荣。以从
讨邢杲功，赐爵广阿子。神武之为晋州，请泰为镇城
都督，参谋军事。累迁侍中、京畿大都督，寻领御史中
尉。泰以勋戚居台，虽无多纠举，而百寮畏惧。天平三
年，神武西讨，令泰自潼关入。四年，泰至小关，为周文
帝所袭，众尽没，泰自杀。初，泰将发邺，邺有惠化尼谣
云：“窦行台，去不回。”未行之前，夜三更，忽有朱衣冠帻
数十人入台，云收窦中尉。宿直兵吏皆惊。其人入数
屋，俄顷而去。旦视关键不异，方知非人，皆知其必败。
赠大司马、太尉、录尚书事，谥曰武贞。泰妻武明娄后
妺也。泰虽以亲见待，而功名自建。齐受禅，祭告其墓皇建初，配享神武庙庭。